শিশুদের পড়ায় আগ্রহ বাড়াতে শহীদ মডেল স্কুলের ব্যতিক্রমী ‘ফান-ডে’

Sat, 11 Oct 2025 22:23:39 +0000

⁣পড়াশোনাকে আনন্দময় করে তুলতে এবং বিদ্যালয়ের প্রতি শিশুদের আকর্ষণ সৃষ্টি করতে সিরাজগঞ্জে অনুষ্ঠিত হয়েছে এক অভিনব আয়োজন—‘ফান-ডে’। বিদ্যালয়ে এখনও ভর্তি হয়নি এমন কোমলমতি শিশুদের নিয়ে এই ব্যতিক্রমী আয়োজন করেছে শহীদ মডেল স্কুল।

শনিবার (১১ অক্টোবর) সকাল ১১টা থেকে দুপুর ১২টা পর্যন্ত শহরের মুজিব সড়কস্থ বিদ্যালয় প্রাঙ্গণে অনুষ্ঠিত হয় “Read With Fun” শীর্ষক এই অনুষ্ঠান। এতে অংশ নেয় এলাকার অসংখ্য শিশু ও অভিভাবক।

অনুষ্ঠানে শিশুদের হাস্যরসাত্মক কৌতুক, গান, ছড়া, ছবি আঁকা, ও শিক্ষামূলক খেলার মাধ্যমে শেখানো হয় অক্ষর, সংখ্যা ও প্রাণীর নাম। পুরো আয়োজন জুড়ে ছিল শিশুদের হাসি, আনন্দ আর উচ্ছ্বাসে ভরা এক উৎসবমুখর পরিবেশ।

শহীদ মডেল স্কুল অ্যান্ড ক্যাডেট একাডেমির পরিচালক হাসানুজ্জামান রঞ্জু বলেন, “আমাদের মূল উদ্দেশ্য হলো—শিশুরা যেন বিদ্যালয়কে ভয় না পায়। তারা যেন বুঝতে পারে পড়াশোনা খুব সহজ ও আনন্দদায়ক একটি বিষয়। বিদ্যালয়কে ভালোবাসতে শেখানো এবং ছোট বয়স থেকেই পড়ার প্রতি আকর্ষণ তৈরি করাই আমাদের লক্ষ্য।”

তিনি আরও বলেন, “এই আয়োজনের মাধ্যমে শিশুদের হাতে-কলমে শেখানো হচ্ছে। গানে গানে ছড়া শেখানো, চিত্রাঙ্কনের মাধ্যমে অক্ষরের সাথে পরিচয় করানো, প্রাণীর নাম শেখানো—সবকিছুই আনন্দঘনভাবে। আমাদের লক্ষ্য কোনো শিক্ষার্থীকে শুধু নিজেদের বিদ্যালয়ে ভর্তি করানো নয়, বরং তাদের মোবাইলের আসক্তি থেকে বইয়ের দিকে ফিরিয়ে আনা।”

বিদ্যালয় সূত্রে জানা গেছে, এই “ফান-ডে” কর্মসূচি আগামী বৃহস্পতিবার পর্যন্ত প্রতিদিন সকাল ১১টা থেকে দুপুর ১২টা পর্যন্ত চলবে। প্রতিদিনই অংশ নিচ্ছে নতুন নতুন শিশু ও তাদের অভিভাবকরা।

অভিভাবকদের অনেকেই জানান, এমন আনন্দঘন আয়োজন শিশুদের পড়াশোনার প্রতি আগ্রহ বাড়াতে ইতিবাচক ভূমিকা রাখছে। বই, ছড়া, ছবি আঁকা ও খেলাধুলার মেলবন্ধনে শিশুরা শেখার আনন্দ পাচ্ছে যা ভবিষ্যতে তাদের শিক্ষাজীবনে ইতিবাচক প্রভাব ফেলবে।

এমন ব্যতিক্রমী উদ্যোগে সিরাজগঞ্জে শিক্ষায় নতুন এক দৃষ্টান্ত স্থাপন করেছে শহীদ মডেল স্কুল। স্থানীয় শিক্ষাবিদরাও মনে করছেন, এই ধরণের উদ্যোগ দেশের অন্যান্য বিদ্যালয়েও গ্রহণ করা হলে শিশুদের পাঠাভ্যাস বৃদ্ধি পাবে এবং প্রাথমিক শিক্ষার ভিত্তি আরও মজবুত হবে।